NEUVOSTON ASETUS (EY) N:o 3318/94,

annettu 22 päivänä joulukuuta 1994,

kalastus- ja vesiviljelytuotealan yhteisestä markkinajärjestelystä annetun asetuksen (ETY) N:o 3759/92 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 42 ja 43 artiklan,

ottaa huomioon komission ehdotuksen(1),

ottaa huomioon Euroopan parlamentin lausunnon(2),

ottaa huomioon talous- ja sosiaalikomitean lausunnon(3),

sekä katsoo, että

tiettyjen uusien jäsenien Euroopan unioniin liittymisen vuoksi tarvitaan toisaalta tuottajajärjestöjen hyväksymiseen liittyvien sääntöjen mukautuksia ja toisaalta muutoksia yhteisen markkinajärjestelyn interventioelimiin oikeutettujen lajien luetteloon,

tuottajajärjestöt muodostavat yhteisen markkinajärjestelyn perustan; niiden tehtävää epäedullisissa markkinaolosuhteissa on vahvistettava, jotta ne voisivat toteuttaa nopeammin tarjonnan ja hintojen vakauttamistoimenpiteitä; tätä tarkoitusta varten jäsenvaltioiden mahdollisesti tekemien sellaisten päätösten voimassaolo, jotka velvoittavat näihin järjestöihin kuulumattomia tuottajia noudattamaan jäsenvaltioiden antamia sääntöjä, on tarkistettava jälkikäteen,

jos markkinoilla ilmenee vakavia häiriöitä, tuottajajärjestöjen toimintaa on tuettava niiden toteuttamien toimenpiteiden tehokkuuden varmistamiseksi; tätä tarkoitusta varten niiden järjestöihin kuulumattomien tuottajien, jotka pitävät jotakin kaupan jonkin edustavan tuottajajärjestön toiminta-alueella, on noudatettava järjestön antamia tarjonnan rajoittamista koskevia sääntöjä siltä osin kuin säännöksiä annetaan asetuksen (ETY) N:o 3759/92(4) 22, 23 ja 24 artiklan nojalla ja kyseisten tuotteiden osalta; tällaisissa tapauksissa jäsenvaltioiden on myönnettävä korvaus järjestöön kuulumattomille tuottajille tietyin edellytyksin,

useista syistä tärkeimpien tuotteiden keskihinnoissa yhteisön markkinoilla on ollut havaittavissa huomattava ja pitkään kestänyt lasku; tämä suuntaus vaikuttaa merkittävästi tuottajien tuloihin; yhteisön kansainvälisten sitoumusten noudattamiseksi olisi sen vuoksi toteutettava toimenpiteitä, joilla voidaan paremmin sopeuttaa tarjonta markkinoiden vaatimuksiin kohtuullisten tulojen turvaamiseksi tuottajille kaikin mahdollisin tavoin; kannustettaessa tuottajajärjestöjä parantamaan tuotteidensa laatua myötävaikutetaan näiden tavoitteiden toteutumiseen; on säädettävä erityishyväksynnästä, joka oikeuttaa taloudelliseen tukeen tietyissä olosuhteissa, tuottajajärjestöjen aloitteiden tukemiseksi tältä osin,

soveltaessa yhteisön vetäytymis- tai myyntihintoja liitteessä I oleviin tuotteisiin tuottajajärjestöt voivat käyttää hyväkseen 10 prosentin vaihteluväliä näiden hintojen molemmin puolin; jos mainittuja tuotteita tuodaan, vapaasti rajalla -hintaa ja viitehintaa vertailtaessa on otettava huomioon, että jokin tuottajajärjestö voi käyttää hyväkseen 10 prosentin vaihteluväliä alle yhteisön hintojen; tämän negatiivisen vaihteluvälin käyttöä ei voida sallia, jos kyseisten tuotteiden tuonti edellyttää viitehintojen noudattamista tai tasoitusmaksun perimistä,

tuottajajärjestöt joutuvat usein vetämään markkinoilta, joilla on häiriöitä, huomattavan paljon tiettyjä tuotteita, jotka saattavat vaarantaa niiden taloudenpidon tasapainoa ja siten vaikuttaa niiden kykyyn toteuttaa muita markkinoiden tukitoimenpiteitä; olisi siten säädettävä erityisestä taloudellisesta korvauksesta, joka myönnetään rajoitettuna ajanjaksona ja tietyin edellytyksin tehtyjen markkinoilta vetämisten huomattavan tason perusteella, ja

tonnikalan markkinoiden osalta yhteisön teollisuuden hankintoihin liittyvät vaatimukset sekä tarve turvata tuottajien tulot antavat aiheen pitää yllä sekä kyseisten tuotteiden tariffiasemaa että hyvitysjärjestelmää voimassa olevien periaatteiden mukaisesti; olisi kuitenkin tarkistettava mainitun järjestelmän käynnistämisedellytykset tuotannon epätavallisen kehityksen ehkäisemiseksi ja sen seurauksena siihen liittyvien kustannusten kasvamisen välttämiseksi; ottaen huomioon saadut kokemukset olisi yksinkertaistettava hyvitysjärjestelmän toimintaa erityisesti niiden määräaikojen lyhentämiseksi, joita tarvitaan hyvityksen maksamiseen niiden hakemiseen oikeutetuille tuottajajärjestöille,

ON ANTANUT TÄMÄN ASETUKSEN:

1 artikla

Muutetaan asetus (ETY) N:o 3759/92 seuraavasti.

1) Lisätään 4 artiklan jälkeen seuraava 4 a artikla:

"4 a artikla

Jäsenvaltiot voivat myöntää tuottajajärjestölle hyväksynnän yksinoikeudella määrätylle toiminta-alueelle, jos 5 artiklan 1 kohdassa tarkoitetut edustavuusedellytykset täyttyvät."

2) Korvataan 5 artiklan 2 kohta seuraavasti:

"2 Ennen tekemänsä päätöksen voimaantuloa jäsenvaltioiden on annettava komissiolle tiedoksi säännöt, jotka ne aikovat määrätä pakollisiksi 1 kohdan nojalla.

Kuukauden määräajan kuluessa siitä päivästä, kun komissio sai tämän tiedoksiannon, se voi pyytää kyseistä jäsenvaltiota peruuttamaan kokonaan tai osittain päätöksen soveltamisen, jos se arvioi, ettei päätöksen voimassaoloaikaa voida katsoa varmaksi. Tässä tapauksessa kahden kuukauden määräajan kuluessa samasta päivästä komissio:

- vahvistaa, että tiedoksi annetut säännöt voidaan määrätä pakollisiksi,

tai

- perustellussa päätöksessään julistaa mitättömäksi jäsenvaltion päättämän sääntöjen laajentamisen, jos se havaitsee niiden olevan ristiriidassa yhteisön lain kanssa. Tässä tapauksessa komission päätöstä sovelletaan siitä päivästä alkaen, jona peruutuspyyntö esitettiin jäsenvaltiolle.

Komissio ilmoittaa pian muille jäsenvaltioille tässä kohdassa tarkoitetun menettelyn jokaisesta vaiheesta."

3) Lisätään 5 artiklan jälkeen 5 a artikla seuraavasti:

"5 a artikla

1 Järjestöön kuulumattomia tuottajia, jotka pitävät kaupan jonkin tuottajajärjestön edustavuusalueella yhtä tai useampia sellaisia tuotteita, joiden osalta toimenpiteet on toteutettu tämän asetuksen 22, 23 tai 24 artiklan nojalla, voidaan koko mainittujen toimenpiteiden toteuttumisajan vaatia noudattamaan 5 artiklan 1 kohdan a ja b alakohdassa tarkoitettuja sääntöjä, joita kyseinen tuottajajärjestö mahdollisesti soveltaa kyseisiin tuotteisiin.

Tässä tapauksessa jäsenvaltiot voivat soveltaa 5 artiklan 4 ja 5 kohtaa ja myöntää järjestöön kuulumattomille tuottajille korvauksen 6 artiklassa säädetyin edellytyksin.

2 Jäsenvaltioiden on laadittava jokaisen kalastusvuoden alussa päivitetty luettelo tuottajajärjestöistä, jotka täyttävät edustavuusedellytykset, ja vastaavat alueet, joilla ne ovat edustavia.

Tämä luettelo julkaistaan komission 22, 23 tai 24 artiklan nojalla toteuttamien toimenpiteiden liitteenä."

4) Lisätään II osastoon luku seuraavasti:

"3 Luku

Erityistoimenpiteet tuotteiden laadun parantamiseksi

7 a artikla

1 Jäsenvaltiot voivat myöntää hyväksynnän yksinoikeudella 4 artiklan 1 kohdassa tarkoitetuille tuottajajärjestöille, jotka pitävät kaupan niitä tuotteita, joiden osalta kaupan pitämistä koskevat yhteiset vaatimukset on esitetty asetuksissa (ETY) N:o 103/76(*) ja (ETY) N:o 104/76(**), ja jotka ovat esittäneet kansallisten toimivaltaisten viranomaisten hyväksymän suunnitelman näiden tuotteiden laadun ja kaupan pitämisen parantamiseksi.

2 Edellä 1 kohdassa tarkoitetun suunnitelman päätavoitteena on sisällyttää tuotannon ja kaupan pitämisen kaikki vaiheet. Suunnitelmassa määrätään erityisesti:

- aluksilla olevien tuotteiden laadun huomattavasta parannuksesta,

- laadun parhaasta mahdollisesta säilytyksestä tuotteiden purkaus-, kuljetus- ja kaupanpitämistoimien yhteydessä,

- asianmukaisten parannusten soveltamisesta, joilla periaatteessa on uudistava luonne.

3 Jäsenvaltioiden on annettava tuottajajärjestöjen niille toimittamat suunnitelmat komissiolle tiedoksi. Jäsenvaltion toimivaltainen viranomainen voi hyväksyä nämä suunnitelmat vasta sen jälkeen, kun ne on annettu komissiolle tiedoksi ja kun kuudenkymmenen päivän määräaika, jonka aikana komissio voi vaatia muutoksia suunnitelmiin tai hylätä ne, on kulunut.

4 Yksityiskohtaiset säännöt tämän artiklan soveltamisesta annetaan 32 artiklassa säädetyn menettelyn mukaisesti.

7 b artikla

1 Sen estämättä, mitä 7 artiklassa säädetään, jäsenvaltiot voivat myöntää 7 a artiklan 1 kohdassa tarkoitetun erityishyväksynnän saaneille tuottajajärjestöille tukea niiden laadunparannus- ja kaupanpitämissuunnitelman toteuttamisen edistämiseksi, jollei laadun parantaminen ole välttämätöntä lainsäädännöllisten vaatimusten täyttämiseksi.

Tuottajajärjestöillä on oikeus tukeen kolmen vuoden ajan niiden erityishyväksynnän saamispäivästä.

2 Tuen määrä saa olla ensimmäisenä vuotena enintään 3 prosenttia, toisena vuotena enintään 2 prosenttia ja kolmantena vuotena enintään 1 prosentti niiden tuotteiden tuotannon arvosta, joita suunnitelma koskee ja joita tuottajajärjestöt pitävät kaupan. Tämä tuki saa olla ensimmäisen vuoden aikana enintään 60 prosenttia, toisen vuoden aikana enintään 50 prosenttia ja kolmannen vuoden aikana enintään 40 prosenttia tuottajajärjestön suunnitelmansa toteuttamiseksi käyttämistä tutkimus- ja hallintokustannuksista.

Tuki maksetaan sitä vuotta seuraavana vuonna, jolle tuki myönnettiin.

Euroopan maatalouden ohjaus- ja tukirahaston ohjausosasto maksaa 50 prosenttia myönnetyistä tuista.

3 Jäsenvaltioiden on valvottava hyväksymiensä laadunparannus- ja kaupanpitämissuunnitelmien toteuttamista.

Niiden on toimitettava komissiolle joka vuosi tukien yhteisön osuuden maksamiseksi tehdyn hakemuksen liitteenä kertomus, josta ilmenee jokaisen 7 a artiklassa säädetyn erityishyväksynnän saaneen tuottajajärjestön osalta laadunparannussuunnitelmasta saadut tulokset.

4 Yksityiskohtaiset säännöt tämän artiklan soveltamisesta annetaan 32 artiklassa säädetyn menettelyn mukaisesti.

(*) EYVL N:o L 20, 28.1.1976, s. 29. Asetus sellaisena kuin se on viimeksi muutettuna asetuksella (ETY) N:o 1935/93 (EYVL N:o L 176, 20.7.1993, s. 2)

(**) EYVL N:o L 20, 28.1.1976, s. 35. Asetus sellaisena kuin se on viimeksi muutettuna asetuksella (ETY) N:o 3162/91 (EYVL N:o L 300, 31.10.1991, s. 2)."5) Lisätään alakohta 12 artiklan 1 kohdan a alakohtaan ja 14 artiklan 1 kohtaan seuraavasti:

"Tuotteisiin, joiden tuonti on 22 artiklan 4 kohdan b ja c alakohdassa säädettyjen edellytysten alaista, ei voida soveltaa 10 prosentin vaihteluväliä alle yhteisön hintojen,"

6) Lisätään 12 artiklan jälkeen 12 a artikla seuraavasti:

"12 a artikla

1 Jos jonkin kalenterikuukauden aikana tuottajajärjestöjen tekemät markkinoilta vetämiset, jotka ovat seurausta niiden tahdosta riippumattomista poikkeuksellisista olosuhteista, saavuttavat jonkin liitteessä I olevassa A tai D kohdassa luetellun tuotteen osalta 10 prosenttia niistä tämän tuotteen määristä, jotka on asetettu myyntiin saman kuukauden aikana tuottajajärjestön 4 artiklan 1 kohdan mukaisesti antamien sääntöjen nojalla, jäsenvaltion on myönnettävä kyseiselle tuottajajärjestölle hakemuksesta erityinen taloudellinen korvaus, joka vastaa 93:a prosenttia tämän tuottajajärjestön soveltamasta vetäytymishinnasta, niiden kyseisen tuotteen määrien osalta, jotka on vedetty markkinoilta ja jotka ovat enintään 14 prosenttia kyseisen kuukauden aikana myyntiin asetetuista määristä.

Mahdollisuus hakea erityistä taloudellista korvausta myönnetään, jollei 12 artiklan 1, 2, 4 ja 5 kohdassa säädettyjen edellytysten ja sääntöjen noudattamisesta muuta johdu, lukuun ottamatta 12 artiklan 1 kohdan c alakohdassa mainittua lisäystä, joka vähennetään viiteen.

Erityistä taloudellista korvausta ei voida myöntää yli kahden peräkkäisen kalenterikuukauden ajaksi ja koko kalastusvuoden aikana se voidaan myöntää enintään kolmen kalenterikuukauden ajaksi.

Erityiseen taloudelliseen korvaukseen hyväksytyt määrät eivät oikeuta 12 artiklassa tarkoitettuun taloudelliseen korvaukseen eivätkä 14 artiklassa säädettyyn siirtotukeen.

2 Yksityiskohtaiset säännöt tämän artiklan soveltamisesta annetaan 32 artiklassa säädetyn menettelyn mukaisesti."

7) Korvataan 3 luvun III osastossa termi "säilyke" termillä "jalostus".

8) Korvataan 17 artikla seuraavasti:

"17 artikla

1 Neuvosto vahvistaa määräenemmistöllä komission ehdotuksesta yhteisön tuottajahinnan jokaiselle liitteessä III mainitulle tuotteelle ennen kalastusvuoden alkua. Tämä hinta määritetään 9 artiklan 2 kohdan ensimmäisen ja toisen luetelmakohdan mukaisesti.

Sitä määritettäessä on otettava huomioon myös tarve:

- harkita edellytyksiä, joilla tavaraa toimitetaan yhteisön jalostusteollisuudelle,

- osallistua tuottajien tulojen tukemiseen,

- välttää ylijäämien muodostumista yhteisössä.

Näitä hintoja sovelletaan koko yhteisössä ja ne vahvistetaan jokaiseksi kalastusvuodeksi.

2 Jäsenvaltioiden on ilmoitettava komissiolle kuukauden keskimääräiset hintanoteeraukset, jotka on edustavilla tukkumarkkinoilla tai edustavissa satamissa todettu merkittävälle osalle yhteisön tuotannosta ja määrätyt kaupalliset ominaisuudet täyttäville 1 kohdassa tarkoitetuille yhteisöstä peräisin oleville tuotteille.

3 Sellaiset jäsenvaltioiden markkinat ja satamat, joissa pidetään kaupan merkittävää osaa yhteisön tonnikalatuotannosta, katsotaan edustaviksi 2 kohdassa tarkoitetulla tavalla.

4 Yksityiskohtaiset säännöt tämän artiklan soveltamisesta, erityisesti sovellettavien muuntokertoimien vahvistamisesta tonnikalojen eri lajien, kokojen ja jalostusasteen mukaan sekä luettelo 2 kohdassa tarkoitetuista edustavista markkinoista ja satamista, vahvistetaan 32 artiklassa säädetyn menettelyn mukaisesti."

9) Korvataan 18 artikla seuraavasti:

"18 artikla

1 Tuottajajärjestöille voidaan myöntää hyvitys liitteessä III lueteltujen tuotteiden määristä, jotka niiden jäsenet ovat pyytäneet ja jotka on myyty ja toimitettu yhteisön tullialueella toimivalle jalostusteollisuudelle sekä jotka on tarkoitettu CN-koodiin 1604 kuuluvien tuotteiden teolliseen valmistukseen. Tämä hyvitys myönnetään, jos kalenterivuosineljänneksen ajalta on todettu, että:

- yhteisön markkinoilla todettu keskimääräinen myyntihinta

ja

- 22 artiklassa tarkoitettu vapaasti rajalla -hinta siihen mahdollisesti sisältyvine tasoitusmaksuineen

ovat alemmalla tasolla kuin käynnistyskynnys, joka on 91 prosenttia kyseisen tuotteen yhteisön tuottajahinnasta.

Ennen kunkin kalastusvuoden alkua jäsenvaltioiden on laadittava tai päivitettävä ja toimitettava komissiolle luettelo tässä kohdassa tarkoitetuista teollisuudenaloista.

2 Hyvityksen suuruus ei missään tapauksessa voi olla enempää kuin

- käynnistyskynnyksen ja kyseessä olevan tuotteen yhteisön markkinoilla todetun keskimääräisen myyntihinnan välinen erotus

eikä

- kiinteä summa, joka on 12 prosenttia tästä kynnyksestä.

3 Jokaisen hyvitykseen oikeutetun tuotteen kokonaismäärän katoksi on asetettu sitä vuosineljännestä, jolle hyvitys maksetaan, edeltävien kolmen kalastusvuoden saman vuosineljänneksen aikana 1 kohdassa tarkoitetuin edellytyksin myytyjen ja toimitettujen määrien keskiarvoa vastaava määrä.

4 Kaikille tuottajajärjestöille myönnettävän hyvityksen määrä on yhtä suuri kuin:

- edellä 2 kohdassa määritelty katto kyseisen tuotteen määrien osalta, jotka on käytetty 1 kohdan mukaisesti ja jotka eivät ole suurempia kuin sitä vuosineljännestä, jolle hyvitys maksetaan, edeltävien kolmen kalastusvuoden saman vuosineljänneksen aikana järjestön jäsenten samoin edellytyksin myymien ja toimittamien määrien keskiarvo,

- 50 prosenttia 2 kohdassa määritellystä katosta niiden kyseisen tuotteen määrien osalta, jotka ovat ensimmäisessä luetelmakohdassa määriteltyjä määriä suuremmat ja jotka ovat samansuuruisia kuin jäljelle jäävä määrä sen jälkeen, kun 3 kohdan perusteella hyvitykseen oikeuttavat määrät on jaettu tuottajajärjestöjen kesken.

Jako on suoritettava asianomaisten tuottajajärjestöjen kesken suhteessa kunkin järjestön sitä vuosineljännestä, jolle hyvitys maksetaan, edeltävien kolmen kalastusvuoden saman vuosineljänneksen aikana tuottamiin keskimääräisiin tuotantomääriin.

5 Tuottajajärjestöjen on jaettava hyvitys jäsentensä kesken suhteessa viimeksi mainittujen tuottamiin sekä 1 kohdassa tarkoitettujen edellytysten mukaisesti myytyihin ja toimittamiin määriin.

6 Yksityiskohtaiset säännöt tämän artiklan soveltamisesta ja erityisesti hyvityksen määrä ja myöntämisedellytykset annetaan 32 artiklassa säädetyn menettelyn mukaisesti."

10) Korvataan liitteessä I oleva D kohta tämän asetuksen liitteessä olevalla D kohdalla.

2 artikla

Tämä asetus tulee voimaan 1 päivänä tammikuuta 1995.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 22 päivänä joulukuuta 1994.

Neuvoston puolesta

Puheenjohtaja

H. SEEHOFER

(1) EYVL N:o C 298, 26.10.1994, s. 18

(2) Lausunto annettu 15 päivänä joulukuuta 1994

(3) Lausunto annettu 23 päivänä marraskuuta 1994

(4) EYVL N:o L 388, 31.12.1992, s. 1

LIITE

"LIITE I

>TAULUKON PAIKKA>

"